Ego Symon, dominus Castrivalani, notum facio presentibus et futuris quod dominus Huo, miles de Latriceio, et dominus Johannes, miles frater ejus, in presentia mea constituti, dederunt in perpetuam elemosinam pro remedio anime fratris sui Symonis defuncti ecclesie et sanctimonialibus de Vauboium decem moiteons moture in molendinis de Linerolis et de Gulis. Et ego Symon, dominus Castrivilani, hanc elemosinam, qua movet de feodo meo, laudo et concedo. In cujus rei testimonium, presentes litteras sigilli mei munimine roboravi. Actum anno Domini M° CC° tricesimo sexto.